Nordjylland Politi udtaler sig nu i sagen om asylansøgeren, der gik ind i et hus om natten og forulempede en 14-årig pige.

TV2/Nord viste i går et indslag , hvor en mor fra Ranum forklarede, hvordan hendes 14-årige datter var blevet forulempet af en asylansøger midt om natten. Ifølge moren, Majbrit Nielsen, var manden gået ind af familiens ulåste hoveddør og op ad trappen til datterens værelse. Politiet har siden da haft gang i en undersøgelsesrapport. I den forbindelse har de blandt andet talt med den 14-årige pige for at få hendes forklaring af sagen. Preben Møller, der er efterforskningsleder hos lokalpolitiet i Himmerland, bekræfter, at der vil blive rejst en sigtelse mod manden. - Han er identificeret i asylcenteret, og der er ikke tvivl om, hvem er personen er. Han vil blive sigtet for blufærdighedskrænkelse og husfredskrænkelse. Sagen vil blive sendt hen til, hvor han end opholder sig, og så vil vi anmode om, at der bliver lavet en afhøring af ham, siger Preben Møller til TV2/Nord.